Jahkrai Ma Kaji, Shapan Boarder (Mai Ja Yang)
- Category: HPAJI LAM
- Published Date
- Written by KNET
- Hits: 1627
Jahkrai Ma Kaji Shapan Boarder a labau kadun.
Wunpawng amyu masha ni buga shara, mare kahtawng law law hta e gaida, shingkra kasha, Kanu Kawa si shakram da ai jahkrai kasha, yu lakawn bau maka na nan nnga ai ma kaji ni grai law shajang nga ai. Dai zawn re ai jahkrai ma ni hpe nawku makam masham hpung ni, tsawra matsan dum chye ai kun dinghku n kau ni mung lakawn ai ni nga ma ai, Nawku makam masham nkau ni gaw tinang hta hkap la bau maka ndang mat wa sai jahkrai ma ni hpe lawu Myen mung, Yangon, Than Lin, Thayet, Pathein, zawn re ai Myen Sasana, Kayin Sasana jahkrai ma bau lakawn ai shara hkan sa ap jaw kau nga ma ai, Dai zawn galaw ai mung shaning na mat wa sai hte jahkrai kasha ram ram sa sa ayai shadam kau sai lam hpe chye lu ai.
Shanglawt Asuya hku nna ndai zawn re ai jahkrai ma ni hpe lakawn shinggyin bau maka na matu mung, karum madi shadaw ra ai buga, mungchying masha ginra ni law la nga ai re majaw ndang yu lakawn ai lam hpe chye lu ai. Dai re majaw jahkrai ma hte seng ai mang hkang hpe myit lawm ai Sarama ni hpe lu wa ai hte shara dam pa nna du hkra ladaw kaja ai, hpaji jawng ni law nga ai Sinpraw Ginwang Ginjaw kata Mai Ja Yang Muklum hta Du Kaba Gauri Zau Seng lam madun ai hte maren 2007 June (10) ya shani Sarama Maru Htu Lum hte Sarama Lahpai Kai Ra yan rau jahkrai ma kaji asak (7-8) ning n-pu de na jahkrai ma marai (8) hte “Shapan Boarder” ngu hpaw la lu sai lam hpe chye lu ai.
Ndai Shapan Boarder hpe KIO Sinpraw Ginwang Ginjaw gaw lamu ga htingra garan masat jaw ya tawn nna dai ni du hkra jahkrai ma ni hpe n-gu jaw sha nga dingyang rai nga ai.
Shapan Boarder hta e ndai aten du hkra gaw yu shalai nlu na zawn re ai, mala la matsan jahkrai ai, n lakawn la yang si mat na hpe tsang ra na zawn re ai ma kaji ni hpe hkap la tawn ai shara rai nga ai, Asak (15) ning lahta na ma ni hpe gaw bungli lam myit lawm ai ni hpe bungli lam madun, hpaji lam myit lawm ai ni hpe hpaji jawng matut lu na lam woi madun rai kaga de shalai nna grau kaji ai ma ni hpe bai matut hkap la ai rai nga ai.
Jawngma hte hpaji hte seng ai lam
Shapan Boarder hta kadai n-yu ai, yak hkak nga ai jahkrai ma ni hpe gahkyin woi tawn da ai shara re majaw pat ai ten nnga ai, Boarder ma ni gaw jawng hpaw ten hta KG (Amyu Sha Ma Shalat Jawng) hte KIO Asuya Lahta Tsang Jawng hta hpaji sharin ai lam hpe chye lu ai.
2013-2014 hpaji ladaw hta Shapan Boarder kaw jahkrai ma, La (16), Num (26) yawng marai (42) hte woi lit la nga ai Sara/Saranum marai (4) rai nga ai lam hpe chye lu ai.
Boarder kata e laksan makam masham lam, lata hpaji, hkai-rem hpaji, Miwa laika, Shinggyim kanawn mazum lam hte htung hkying lam ni hpe mung Hpaji Jawng shinggan ten ni hta sharin ya nga ai.
Ndai Shapan Boarder dum nta gaw mi na boarder masing hku gawgap tawn da ai dum nta n-re majaw yup shara hte shat gawk ni chyat ai rai nna naw gawgap jat la ra nga ai hte jahkrai ma ni mung shaning shagu jat nga dingyang re majaw Shapan Jahkrai Ma Boarder hpe yawng jawm madi shadaw karum la na lam hpe Boarder Up Sarama Maru Htu Lum kaw nna tsun shanna dan ai lam rai nga ai.
Shapan Boarder matut mahkai hkringdat
1. Saranum Maru Htu Lum (86) 0692-6201737, 13529-532-212
2. Saranum Hkawn Jaw (86) 13378-823-331
Email; This email address is being protected from spambots. You need JavaScript enabled to view it.
kac_Latn kac_Latn eng_Latn eng_Latn lim_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn eng_Latn